J. Tkáčová, poslankyňa: (2007-05-16):
Myslím si, že je čas, aby zaznel hlas aj tejto skupiny. Myslím si aj, že mám na to morálne právo, pretože v roku 1992 som spoluvytvárala 30 pracovných miest, ktoré fungujú dodnes a ktorých je dnes 40. V dennodennom  živote som zažívala peripetie, ktoré prináša zamestnávanie. Zamestnávanie je o veľkej zodpovednosti. Tým, že človeka zamestnáte, stávate sa súčasťou jeho života, vstupujete mu doňho. Tento vzťah je o symbióze, o partnerstve, o vzájomnej potrebnosti, o podpore, o pomoci. Zamestnávanie je okrem prvoradého zabezpečenia práce a mzdy za prácu širokým súborom zákonných, ale aj morálnych povinností v oblasti bezpečnosti pri práci, ochrany zdravia a pracovného komfortu. Na druhej strane je tu rozsiahle vedenie agendy pre štátne orgány a verejnoprávne inštitúcie a komunikácia s nimi. Zamestnávateľ napríklad spravuje, uhrádza a zodpovedá za daň zo závislej činnosti a za zrážkovú daň, vypláca daňový bonus na deti a účtuje ho s daňovým úradom, zamestnávateľ je správcom databáz poistencov a vymeriavacích základov pre Sociálnu poisťovňu a pre zdravotné poisťovne. Počíta odvody a mesačne hlási všetky náležitosti, a to všetko zadarmo. Čudujem sa, že sa niekto čuduje, keď zamestnávatelia hľadajú spôsob, ako sa zbaviť tohto byrokratického balastu. Napríklad tým, že uprednostnia zmluvu so živnostníkom, ktorý si tieto veci spravuje sám za seba. Ak teda chceme účinne riešiť problém živnosti pri závislej práci, odporúčam zamyslieť sa aj nad rozsahom byrokracie, ktorá súvisí s vedením pracovnoprávnej agendy. Celkom otvorene vám poviem, že pre živnostníka v čase pred Kaníkom znamenalo zamestnať človeka veľké riziko, do ktorého sa nepúšťal rád. Pripravenosť ponúknuť prácu bola malá. A neblahým dôsledkom popri vysokej nezamestnanosti bolo prekvitanie čiernej práce. Vláda Mikuláša Dzurindu reagovala motivačne spružnením Zákonníka práce práve preto, aby stimulovala ochotu zamestnávateľov tvoriť pracovné miesta a so všetkým, čo k tomu patrí – poistenie, náležitosti zo Zákonníka práce ako dovolenka, nadčasy, nočná práca, stravovanie atď. Že sa rozhodla správne, potvrdzujú fakty, ktoré tu prezentovali už aj moji kolegovia. Pribúdajú pracovné miesta. Rastú mzdy, klesá nezamestnanosť, klesá čierna práca. A to všetko má vplyv na to, že sa ochrana zamestnanca a jeho legislatívna sila rozšírila na oveľa väčší okruh ľudí. Rastie konkurencia pri získavaní kvalifikovaných pracovníkov a nie je to nový fenomén. Však v 19. storočí v Amerike mali robotníci vo fabrikách o tretinu vyššie platy ako ich kolegovia v Európe, pretože ich jednoducho bolo málo. Dnes na Slovensku je napríklad nedostatok kvalifikovaných strojárskych profesií, pretože pracovníkov v nich je málo a ich hodnota na trhu práce rastie. Vysoký rast ekonomiky umožnil a umožňuje vytvárať pracovné miesta i pre nekvalifikovaných ľudí, ktorí by inak nemali šancu sa zamestnať. Teda vytvárajú sa zdroje na ich zaplatenie. Ak sa tieto zdroje presmerujú napríklad do vreciek odborov, čo vy v tomto návrhu zákona navrhujete, tak na to doplatia práve tí najbezbranejší, ľudia bez kvalifikácie. Namieste je otázka. Poukazujú tieto pozitívne tendencie, že vláda menila Zákonník práce v prospech zamestnávateľov alebo zamestnancov? Kto má úžitok z rastu miezd? Kto má úžitok z toho, že namiesto podpory v nezamestnanosti dostane výplatu? Koho záujmy hájila vláda, keď bolo novovytvorených 130-tisíc pracovných miest, z toho 50-tisíc v stavebníctve, 20-tisíc v priemysle, 50-tisíc v obchode a v službách? Myslím si, že toto je prvý mýtus, ktorý šíri pán premiér Fico, že naša vláda reprezentovala podniky, banky, zamestnávateľov. Je to holý nezmysel. Základným zámerom vlády bolo spružniť trh práce a zvýšiť ochotu zamestnávať. A to sa podarilo a to funguje. Prečo to chcete pokaziť? Druhým mýtom, ktorý počúvame z úst pána premiéra: „Je čas venovať sa zamestnancom, zamestnancom za pásom.“ Čo má toto znamenať? My máme viac druhov zamestnancov? Robí zákonník rozdiely medzi druhmi práce? Robí slušný človek rozdiely medzi jednotlivými prácami? Ja poznám len prácu dobre urobenú a prácu odfláknutú. Iný rozdiel nepoznám. Pán Fico sa snaží postaviť proti sebe zamestnávateľov a zamestnancov s tým, že tí druhí sú nepriatelia a vykorisťovatelia. Je pravda, že nostalgia za minulými časmi sa uňho prejavuje pravidelne v slovách aj v skutkoch. Napríklad 8. marca na MDŽ urážal ženy tým, že vešal po pódiách bielizeň a vysmieval sa našim bežným domácim povinnostiam. Na 1. mája sadil máje a rozmýšľal o tom, ako nás dostať do prvomájových sprievodov. Čiže rozdumoval o tom, ako nás dostať do prvomájových sprievodov, kde by stál na tribúne a kde by mu ľudia mávali ako kedysi papaláši. Tretím mýtom pána premiéra Fica je: „Mojou úlohou je starať sa o zamestnancov a robiť pre nich sociálnu politiku.“ Čo by síce bolo v poriadku, ale on ju chce robiť v tomto prípade na náklady zamestnávateľov, a tým de facto na účet zamestnancov týchto zamestnávateľov. Narážam hlavne na súbeh výpovede a odstupného a na finančné posilnenie postavenia odborárov. Čo si o týchto vyhláseniach pána premiéra majú myslieť ľudia, ktorí znášajú podnikateľské riziko, ktorí investovali do podnikania, ktorí pravidelne platia štátu dane a príkladne sa starajú o svojich zamestnancov? Pán Fico uplatňuje princíp kolektívnej viny na zamestnávateľov a dopredu ich vyhlasuje za vinných z nekalých úmyslov. Len asi mierumilovná  slovenská povaha alebo možno nedostatok času zabránili tomu, že zamestnávatelia nevyhlásili odvodový štrajk alebo nebodaj nezasypali Úrad vlády vajíčkami. My by sme si však mali povedať celú pravdu. Nie tento Zákonník práce, ale vysoké náklady na zamestnanca sú dnes tým, čo limituje zamestnávateľov tvoriť nové pracovné miesta. Každá zmena v pracovnej legislatíve, ktorá má za následok zvýšenie pracovných nákladov, a nemusí to byť vôbec mzda, znižuje ochotu k zamestnávaniu. Takže problém, ktorý je potrebné dnes riešiť, sa volá zvýšenie ochoty zamestnávať znížením tempa rastu nákladov na pracovníkov, napríklad znižovaním odvodov. A to je, myslím si, výzva pre politiku zamestnanosti v celej Európskej únii. Ďakujem vám za pozornosť. (Potlesk.)